## Pravilnik o izmjenama i dopunama Pravilnika o uvjetima i načinu ostvarivanja prava iz obveznog zdravstvenog osiguranja za bolničko liječenje medicinskom rehabilitacijom i fizikalnom terapijom u kući

### NN 40/2007 (18.4.2007.), Pravilnik o izmjenama i dopunama Pravilnika o uvjetima i načinu ostvarivanja prava iz obveznog zdravstvenog osiguranja za bolničko liječenje medicinskom rehabilitacijom i fizikalnom terapijom u kući

# HRVATSKI ZAVOD ZA ZDRAVSTVENO OSIGURANJE

**1359**

Na osnovi članka 138., a u svezi s člankom 139. Zakona o obveznom zdravstvenom
osiguranju (»Narodne novine« broj 85/06., 105/06. i 118/06.) i članka 19.
Statuta Hrvatskog zavoda za zdravstveno osiguranje (»Narodne novine« broj
16/02., 24/02. i 58/03.) Upravno vijeće Hrvatskog zavoda za zdravstveno
osiguranje na 45. sjednici održanoj 12. travnja 2007. godine donijelo je

## PRAVILNIK

### O IZMJENAMA I DOPUNAMA PRAVILNIKA O UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA ZA BOLNIČKO LIJEČENJE MEDICINSKOM REHABILITACIJOM I FIZIKALNOM TERAPIJOM U KUĆI

Članak 1.

U Pravilniku o uvjetima i načinu ostvarivanja prava iz obveznog zdravstvenog
osiguranja za bolničko liječenje medicinskom rehabilitacijom i fizikalnom
terapijom u kući (»Narodne novine« broj 26/96., 79/97., 31/99., 51/99. i 73/99.
– u daljnjem tekstu: Pravilnik) u cijelom tekstu Pravilnika riječ: »kontrolor
Zavoda« zamjenjuje se u odgovarajućem padežu riječima: »liječničko povjerenstvo
područnog ureda Zavoda« , a riječ: »suglasnost« zamjenjuje se riječju:
»odobrenje«.

Članak 2.

U članku 3. Pravilnika stavak 1. mijenja se i glasi:
»Osigurana osoba bolničku medicinsku rehabilitaciju ostvaruje u najbližoj
specijalnoj bolnici za medicinsku rehabilitaciju prema mjestu njezinog
prebivališta, odnosno boravka koja sa Zavodom ima ugovorenu traženu zdravstvenu
zaštitu, kada je takvo liječenje medicinski opravdano u skladu s ovim
Pravilnikom i drugim općim aktima Zavoda.«

Članak 3.

U članku 9. Pravilnika iza stavka 2. dodaju se novi stavci 3. i 4. koji glase:
»Liječničko povjerenstvo područnog ureda Zavoda kada daje odobrenje za bolničku
medicinsku rehabilitaciju iz stavka 1. i 2. ovog članka obvezno u nalazu,
mišljenju i ocjeni navodi naziv ugovorne specijalne bolnice za medicinsku
rehabilitaciju za koju daje odobrenje i koja može pružiti traženu bolničku
medicinsku rehabilitaciju, te broj odobrenih dana bolničke medicinske
rehabilitacije.
Osigurana osoba koja odobrenu bolničku medicinsku rehabilitaciju želi ostvariti
u drugoj specijalnoj bolnici za medicinsku rehabilitaciju, a ne u onoj za koju
je odobrenje dalo liječničko povjerenstvo područnog ureda Zavoda ima pravo
potonju ostvariti u skladu s člankom 43. Pravilnika o pravima, uvjetima i načinu
ostvarivanja prava iz obveznog zdravstvenog osiguranja bez prava na naknadu
troškova prijevoza, odnosno prava na sanitetski prijevoz na teret sredstava
Zavoda.«
Dosadašnji stavci 3. i 4. postaju stavci 5. i 6.

Članak 4.

U članku 12. Pravilnika riječ: »kontrolor« zamjenjuje se riječju: »liječničko
povjerenstvo« .

Članak 5.

Članak 14. Pravilnika mijenja se i glasi:
»Na prijedlog izabranog doktora primarne zdravstvene zaštite, a na osnovi
mišljenja doktora specijalista određene specijalnosti, liječničko povjerenstvo
područnog ureda Zavoda iznimno može odobriti boravak uz dijete u specijalnoj
bolnici za medicinsku rehabilitaciju osiguranoj osobi određenoj za pratitelja
djeteta (jednom od roditelja ili osobi koja skrbi o djetetu) u sljedećim
slučajevima:
1. kada se provodi točno određen i utvrđen programa »mama – dijete« za izobrazbu
roditelja odnosno osobe koja skrbi o djetetu, za dijete do navršene 3. godine
života
2. kada postoji potreba dojenja djeteta (majci djeteta)
3. kada je u provođenju bolničke medicinske rehabilitacije djeteta s posebnim
zdravstvenim potrebama potrebna prisutnost roditelja, odnosno osobe koja skrbi o
djetetu.«

Članak 6.

U članku 15. Pravilnika stavci 2. i 3. mijenjaju se i glase:
»Radi provođenja početne bolničke medicinske rehabilitacije osiguranoj osobi
odobrava se boravak u ugovornoj specijalnoj bolnici za medicinsku
rehabilitaciju, u pravilu, u trajanju od 21 dan, a ugovorna specijalna bolnica
za medicinsku rehabilitaciju obvezna je bolničku medicinsku rehabilitaciju
osiguranoj osobi provoditi svakodnevno tijekom cijelog radnog tjedna.
Iznimno, na prijedlog odjelnog doktora ugovorne specijalne bolnice za medicinsku
rehabilitaciju liječničko povjerenstvo područnog ureda Zavoda može osiguranoj
osobi odobriti produljenje boravka u specijalnoj bolnici za medicinsku
rehabilitaciju radi provođenja početne bolničke medicinske rehabilitacije.«
Iza stavka 3. dodaje se novi stavak 4. koji glasi:
»Odobrenje za produljenje boravka u specijalnoj bolnici za medicinsku
rehabilitaciju iz stavka 3. ovog članka daje liječničko povjerenstvo područnog
ureda Zavoda nadležnog prema sjedištu te ugovorne specijalne bolnice.«

Članak 7.

U članku 16. Pravilnika stavak 1. mijenja se i glasi:
»Radi provođenja održavajuće bolničke medicinske rehabilitacije kod kroničnih
bolesti i stanja osiguranoj osobi odobrava se boravak u ugovornoj specijalnoj
bolnici za medicinsku rehabilitaciju u trajanju do najduže 21 dan, a ugovorna
specijalna bolnica za medicinsku rehabilitaciju obvezna je bolničku medicinsku
rehabilitaciju osiguranoj osobi provoditi svakodnevno tijekom cijelog radnog
tjedna.«

Članak 8.

U članku 17. Pravilnika iza riječi: »program »mama – dijete« dodaju se riječi:
»iz članka 14. točke 1. ovog Pravilnika«.

Članak 9.

U članku 18. Pravilnika tekst: »mjerodavne liječničke komisije Zavoda,«
zamjenjuje se tekstom: »liječničkog povjerenstva područnog ureda Zavoda,
nadležnog« .

Članak 10.

Iza članka 19. Pravilnika dodaje se novi članak 19.a. koji glasi:

»Članak 19.a

Prijedlog za bolničku medicinsku rehabilitaciju i fizikalnu terapiju u kući
osigurane osobe daje se na tiskanici propisanoj općim aktom Zavoda o sastavu,
ovlastima i načinu rada liječničkih povjerenstava Zavoda.«

Članak 11.

Članak 20. Pravilnika mijenja se i glasi:
»Osiguranoj osobi nezadovoljnoj mišljenjem, nalazom i ocjenom liječničkog
povjerenstva područnog ureda Zavoda, kojom je osiguranoj osobi odobreno ili
uskraćeno odobrenje za provođenje bolničke medicinske rehabilitacije, odnosno
fizikalne terapije u kući osigurane osobe, područni ured Zavoda nadležan prema
mjestu njezinog prebivališta, odnosno boravka, odnosno područni ured Zavoda
prema sjedištu ugovorne specijalne bolnice za medicinsku rehabilitaciju izdat će
na njezin zahtjev pisano rješenje.
Liječničko povjerenstvo područnog ureda Zavoda mišljenje, nalaz i ocjenu iz
stavka 1. ovog članka daje na tiskanici propisanoj općim aktom Zavoda o sastavu,
ovlastima i načinu rada liječničkih povjerenstava Zavoda.«

Članak 12.

Stavljaju se izvan snage tiskanica prijedloga za bolničku medicinsku
rehabilitaciju i tiskanica prijedloga za provođenje fizikalne terapije u kući
utvrđene člankom 21. Pravilnika.

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 025-04/07-01/116
Urbroj: 338-01-01-07-1
Zagreb, 12. travnja 2007.

Predsjednik
Upravnog vijeća Hrvatskog zavoda
za zdravstveno osiguranje
**prim.
Stjepan Bačić, dr. med**., v. r.

Pravilnik, NN 40/2007-1359
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)